‘બેબી શ્રીદેવી’ને શૂટિંગ માટે હૈદ્રાબાદ, બેંગ્લોર, ત્રિચિ કે મદ્રાસ જ્યાં જવાનું થાય ત્યાં તેમના રસાલામાં ટ્યુશન ટીચર પણ સાથે જાય. કેમેરા અને કલમ (એ ક્રમમાં!) સાથે તાલમેલ કરીને બચપણ વિતાવવા છતાં પોતાની માતૃભાષા તેલુગુ ઉપરાંત ત્રણ અન્ય ભાષાઓની ફિલ્મોમાં ‘બેબી’ સફળ રહી! વળી, એકાદ-બે નહીં, સંખ્યાબંધ પિક્ચર્સ અને તે પણ દક્ષિણની ફિલ્મ ઇન્ડસ્ટ્રીના સુપરસ્ટાર્સ જોડે કર્યાં. તેને લીધે જ તો કારકિર્દીના એક તબક્કે શ્રીદેવીનું નામ ‘પેરોટ’ અર્થાત ‘પોપટ’ પડી ગયું હતું. જો કે ભાષાવિજ્ઞાનીઓ કહેતા હોય છે કે, કોઇપણ ભાષા સાવ નાની ઉંમરે સ્વાભાવિક ક્રમમાં જ બાળક શીખી શકતું હોય છે. તેથી તેલુગુ ઉપરાંત તામિલ કે મલયાલમ સંવાદો ગોખી લેવા સહેલા પડ્યા હોય એ શક્ય છે. પરંતુ, રટણ એ કાંઇ અભિનયનો પર્યાય બની શકે? અને તે પણ ફિલ્મોની એક્ટિંગનો?